《孚舟亭独坐》
元代·方回

荦确莳籼米，浅清钓鲦鱼。
兹事不在多，克俭即有余。
俯仰六十不，山城八迁居。
忆昔罢阃幕，始有此屋庐。
鞠躬畚瓦砾，流汗薅茅苴。
前后列花果，左右环图书。
谁令厕朝士，又驾太守车。
大兵革宇宙，乘时沸猱狙。
斸掘坏畦径，抉偷夷庭除。
厨荒败炊爨，室空移贮储。
归来问邻旧，死徒徒欷嘘。
募工淘秽井，课仆通污渠。
旋理短檠灯，复荷长柄锄。
倏忽九寒暑，出入无驴舆。
忍贫不肯仕，人谓回也愚。
今岁事大谬，群贼屠郊墟。
古树伐作薪，野茹挑为蔬。
淡食已数月，穷乃至此欤。
筋力既衰劣，鬓毛苦凋疏。
以今较畴昔，百事皆弗如。
弗如又何嗟，不系天命且。
柴荆永日闭，池亭秋霁初。
朝看白云起，暮对丹霞舒。
独坐心自赏，是身如空虚。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。